R o z h o d n u t i e
Rady colnej únie  Slovenskej republiky a  Českej republiky č. 31
zo dňa 16. apríla 2004

Rada colnej únie  Slovenskej republiky a Českej republiky 

A/  b e r i e   n a    v e d o m i e

1.  Kontrolu plnenia úloh z rozhodnutí Rady colnej únie Slovenskej republiky a Českej  republiky,
2.  Správu o vykonávaní  Zmluvy medzi Slovenskou republikou  a Českou republikou o vytvorení colnej únie za roky 2002 a 2003, vypracovanú pre Svetovú obchodnú organizáciu,
3. Ústnu informáciu o politickom memorande o vzájomnej spolupráci Slovenskej republiky a Českej republiky po vstupe do Európskej únie,
4.   Predpoklad čerpania rozpočtu Stáleho sekretariátu Rady colnej únie k 30. aprílu 2004.

B/    k o n š t a t u j e ,    ž e
       
       1. plnenie úloh prijatých Radou colnej únie s priebežným, resp. trvalým termínom sa  vzhľadom na ukončenie činnosti colnej únie dňom 30. 4. 2004 stáva bezpredmetným,       
 2. suma výdavkov Stáleho sekretariátu Rady colnej únie v roku 2003 nebola prekročená a čerpanie sa  realizovalo v súlade s prijatými zásadami.

C/   s c h v a ľ u j e
      
       1.  Výročnú    správu    o  plnení    Zmluvy   medzi   Slovenskou    republikou    a   Českou    
             republikou  o vytvorení colnej únie za rok 2003 v predloženom znení,
2.	Čerpanie rozpočtu Stáleho sekretariátu Rady colnej únie za rok 2003.
D/  o d p o r ú č a

koordinátorom     oboch     Zmluvných    strán   –   podpredsedovi vlády   a    ministrovi    hospodárstva  SR   a ministrovi priemyslu a obchodu ČR

predložiť  Výročnú  správu  o plnení  Zmluvy  medzi  Slovenskou  republikou  a  Českou      republikou o vytvorení colnej únie za rok 2003 vláde Slovenskej republiky a vláde Českej      republiky.

E/  s ú h l a s í,

že registratúra písomností personálneho a finančného charakteru, ako aj písomností, pri ktorých ešte nie je naplnená lehota uloženia do archívu bude uložená v archívnom útvare Ministerstva financií Slovenskej republiky.

F/   s p l n o m o c ň u j e

1.   podpredsedu vlády a ministra financií Slovenskej republiky a podpredsedu vlády a ministra financií Českej republiky

      protokolárne potvrdiť finančný výsledok  likvidácie majetku v správe Stáleho sekretariátu Rady colnej únie a jeho rozdelenie medzi obidve republiky v pomere 1 : 1,

2.   predsedu likvidačnej komisie,

            schválenej rozhodnutím Rady colnej únie ČR a  SR č. 30, bod C/2 ods. c) zo                      dňa 2. decembra 2003, uzatvárať právne akty súvisiace s ukončením činnosti a likvidáciou majetku v správe Stáleho sekretariátu  Rady colnej únie po 1. máji 2004, po odsúhlasení v likvidačnej komisii.  

G/   v y h l a s u j e

v nadväznosti na Zmluvu medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie podpísanej v Prahe 29. októbra 1992   

1.	ukončenie svojej činnosti,
2.	zánik Stáleho sekretariátu Rady colnej únie likvidáciou.

H/   o d v o l á v a

podľa článku 3 Štatútu Stáleho sekretariátu Rady colnej únie a v nadväznosti na Zmluvu medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie podpísanej v Prahe dňa 29. októbra 1992  Prof. Ing. Jaromíra  C í s a ř a, CSc.  z funkcie generálneho riaditeľa
      Stáleho sekretariátu Rady colnej únie a  Ing. Jozefa   R a j t a r a  z  funkcie  námestníka generálneho riaditeľa Stáleho sekretariátu Rady colnej únie, s účinnosťou k 30. aprílu 2004.  
 
I/   u k l a d á
predsedovi Rady colnej únie 

písomne oznámiť toto rozhodnutie odvolaným štatutárnym zástupcom Stáleho sekretariátu  Rady colnej únie.

  	Súčasťou rozhodnutia Rady colnej únie Slovenskej republiky a Českej republiky je záznam č. 31 z 24. riadneho zasadnutia Rady colnej únie SR a ČR, ktoré sa uskutočnilo v Prahe dňa 16. apríla 2004.

                                                                                                       Pavol Rusko
                                                                                         predseda Rady colnej únie
                                                                                                          v.r.
Z á z n a m č. 31
z 24. riadneho zasadnutia Rady colnej únie
Slovenskej republiky a  Českej republiky, ktoré sa
uskutočnilo v Prahe dňa 16. apríla 2004

Rokovania sa zúčastnili:

Za Slovenskú republiku:

Členovia Rady colnej únie: 
Pavol Rusko – podpredseda vlády a minister hospodárstva SR 
Vladimír Tvaroška – štátny tajomník ministerstva   financií SR, v zastúpení ministra 
Marián Radošovský – štátny tajomník ministerstva pôdohospodárstva SR, v zastúpení  ministra           

Prizvaní:

Za Ministerstvo hospodárstva SR:
Milan Cigáň 
Viera Kudličková 
Ľubica Nejezchlebová 
Ivana Magátová 
Slávka Popíková 

Za Ministerstvo financií SR:
Daniela Kratochvílová 
Dagmar Moravčíková 
 
Za Ministerstvo zahraničných vecí SR:
Juraj Migaš 
Leo Havlíček 

Za Ministerstvo pôdohospodárstva  SR:
Mária Kurczweilová 
 
Za Veľvyslanectvo SR v ČR:
Marián Gandel 
Marián Dubovský 

Za Colné riaditeľstvo SR:
Jozef Gőnczől 
Milan Hunka 

Za Českú republiku:

Členovia Rady colnej únie: 
Milan Urban – minister priemyslu a obchodu ČR
Jaroslav Palas -  minister poľnohospodárstva ČR 
Yvona Legierska – námestníčka ministra financií ČR, v zastúpení ministra 

Prizvaní:

Za Ministertsvo priemyslu a obchodu ČR:
Helena Židková 
Ivo Mravinac 
Olga Vodičková 
Richard Hlavatý 
Pavel Kabát 
Eva Glendová   

Za Ministertsvo poľnohospodárstva ČR: 
Marta Teplá 
Jidřich Fialka 

Za Ministerstvo financií ČR:    
Dana Stulírová 

Za Ministerstvo zahraničných vecí ČR:  
Vladimir Galuška
Martina  Heranová 

Za Veľvyslanectvo ČR v SR: 
Rudolf Slánský 
František Mach 

Za Generálne riaditeľstvo ciel ČR:  
Zděnek Richtr 
Martin Hanuš 

Za Stály sekretariát Rady colnej únie:
Jaromír Císař – generálny riaditeľ 

Prizvaní:
Jozef Rajtar 
Valéria Rybárová 
Bohuslav Srna 
František Kvačkaj
Vlasta Jonášiová
Emil Kašička

Program a priebeh rokovania:

1. Otvorenie

	24. riadne zasadnutie Rady colnej únie (ďalej len „Rada“) otvoril jej predseda a podpredseda vlády a minister hospodárstva Slovenskej republiky Pavol Rusko. Privítal členov Rady, ako aj ostatných členov delegácií.
	
	Zároveň uviedol, že dňa 29. januára 2004 nadobudla platnosť Zmluva medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie podpísanej v Prahe 29. októbra 1992. Podľa nového znenia tohto článku súčasný vznik členstva Českej republiky a Slovenskej republiky v Európskej únii znamená automatické ukončenie platnosti tejto zmluvy. Z toho vyplýva aj zánik orgánov colnej únie t. j. Rady colnej únie a Stáleho sekretariátu Rady colnej únie. Podpísané prístupové zmluvy ustanovujú, že Slovenská republika a Česká republika pristúpia k Európskej únii dňa 1. mája 2004.
	
	Vyjadril presvedčenie, že aj napriek tomu, že ide o posledné rokovanie Rady, bude stretnutie konštruktívne a vecné.
	
	Minister priemyslu a obchodu Českej republiky, ako predstaviteľ hostiteľskej krajiny, privítal účastníkov zasadnutia Rady v Prahe – Kolodějoch a zaželal úspešný priebeh rokovania. 

	Rada schválila navrhovaný program zasadnutia, ktorý tvorí prílohu tohto záznamu. 

2. Kontrola plnenia úloh z rozhodnutí Rady colnej únie Slovenskej republiky a Českej republiky

	Materiál predložil generálny riaditeľ Stáleho sekretariátu Rady colnej únie (ďalej len „Stály sekretariát“).
	V kontrole plnenia úloh boli vyhodnotené  úlohy z Rozhodnutia č. 29 Rady colnej únie zo dňa 27. novembra 2003 a Rozhodnutia č. 30 z 2. decembra 2003. Úlohy sú splnené, alebo majú trvalý, resp. priebežný charakter.
	Úlohy týkajúce sa ďalšej hospodárskej spolupráce oboch štátov po vstupe do Európskej únie sú splnené. Úlohy súvisiace s vysporiadaním majetku Stáleho sekretariátu sa priebežne plnia.
	Generálny riaditeľ Stáleho sekretariátu vo svojom úvodnom slove konštatoval, že úlohy trvalého, resp. priebežného charakteru prijaté Radou od januára 1993 do súčasného obdobia sa vzhľadom na ukončenie činnosti colnej únie k 1. 5. 2004 stávajú bezpredmetnými. 
	
	Rada vzala predloženú kontrolu plnenia úloh na vedomie a súhlasila s navrhovaným znením rozhodnutia.  

3. Návrh výročnej správy o plnení Zmluvy medzi Slovenskou republikou a Českou republikou o vytvorení colnej únie za rok 2003

	Materiál predložil generálny riaditeľ Stáleho sekretariátu.

	Správa obsahuje všetky oblasti a aktivity prerokované a realizované v rámci colnej únie v danom období. Ide o voľný pohyb tovaru, obchodnú politiku SR a ČR voči tretím krajinám, ako aj činnosť Rady a jej výkonného orgánu Stáleho sekretariátu. Správa neobsahuje závery a odporúčania na rok 2004, z dôvodu ukončenia činnosti colnej únie k 1.5. 2004.

	Rada ocenila kvalitné a komplexné spracovanie správy, najmä dobrú vypovedaciu schopnosť a prehľadnosť materiálu. 

	Rada schválila výročnú správu za rok 2003  a súhlasila s navrhovaným znením rozhodnutia.  

      Odporučila koordinátorom zmluvných strán – podpredsedovi vlády a ministrovi hospodárstva Slovenskej republiky a ministrovi priemyslu a obchodu Českej republiky predložiť výročnú správu na rokovanie vlády SR  a vlády ČR.

4. Ústna informácia o politickom memorande o vzájomnej spolupráci Slovenskej republiky a Českej republiky po prijatí do Európskej únie
 
	Ústnu informáciu predniesol zástupca Ministerstva zahraničných vecí ČR. V súlade so závermi rokovania predsedov vlád oboch štátov v dňoch 27. a 28. októbra 2003 v Bratislave bol MZV ČR vypracovaný návrh znenia politického memoranda. Po prerokovaní na českej strane bol predložený slovenskej strane na vyjadrenie. V súčasnosti je tento text predmetom finálnych rokovaní medzi  ministerstvami zahraničných vecí a v najbližšej dobe bude predložený obom vládam na schválenie. V dokumente je zdôraznená pozitívna úloha colnej únie medzi SR a ČR, ktorú zohrala vo vzťahoch oboch štátov po rozdelení spoločného štátu. Súčasne je vyjadrené odhodlanie zachovať vysokú úroveň vzájomných vzťahov aj do budúcnosti a využívať ich v rámci spoločného členstva v EÚ. 

	Dokument bude podpísaný v Prahe pri oficiálnej návšteve predsedu vlády Slovenskej republiky  v Českej republike v dňoch 20. – 21. mája 2004. 

	Prednesenú informáciu vzala Rada na vedomie.	

5. Správa o vykonávaní Zmluvy medzi Slovenskou republikou  a Českou republikou o vytvorení colnej únie za roky 2002 a 2003, vypracovaná pre Svetovú obchodnú organizáciu

	Správu uviedli predkladatelia materiálu – podpredseda vlády a minister hospodárstva SR a minister priemyslu a obchodu ČR.
	V rámci dvojročnej periodicity vypracovalo Ministerstvo hospodárstva SR a Ministerstvo priemyslu a obchodu ČR Správu o vykonávaní Zmluvy medzi SR a ČR o vytvorení colnej únie za roky 2002 a 2003, ktorá bude predložená Výboru pre regionálne obchodné dohody (CRTA) Svetovej obchodnej organizácie.
	Správa hodnotí uplynulé dvojročné obdobie činnosti colnej únie SR a ČR. Zároveň konštatuje, že vstupom Slovenskej republiky a Českej republiky do Európskej únie končí platnosť Zmluvy medzi SR a ČR o vytvorení colnej únie. Jedenásťročné obdobie jej existencie je v správe hodnotené pozitívne, najmä jej prínos pre hospodársky rozvoj oboch republík.
	Správu Rada vzala na vedomie bez pripomienok a súhlasila s navrhovaným znením rozhodnutia.

6. Správa o výsledkoch čerpania rozpočtu Stáleho sekretariátu Rady colnej únie za rok 2003
	
	Materiál uviedol generálny riaditeľ Stáleho sekretariátu.

	Predložený materiál obsahuje informácie o výške zdrojov rozpočtu, analýzu čerpania výdavkov a spôsoby vysporiadania disponibilných zdrojov k 1. 1. 2004. Údaje o čerpaní rozpočtu vychádzajú z ročnej účtovnej uzávierky a boli odsúhlasené s príslušnými odbormi Ministerstva financií Slovenskej republiky a Ministerstva financií Českej republiky. Správa konštatuje, že z rozpočtu schváleného Radou boli čerpané výdavky na činnosť Stáleho sekretariátu v roku 2003 v celkovej sume 14 699 tis. Sk, čo predstavuje 91,6 %. 

	Súčasťou správy je aj informácia o predpokladanom čerpaní rozpočtu Stáleho sekretariátu k 30. 4. 2004. 

	Správu Rada vzala na vedomie bez pripomienok a súhlasila s navrhovaným znením  rozhodnutia.

7. Správa o opatreniach spojených s ukončením činnosti Stáleho sekretariátu Rady colnej únie 

	Materiál uviedol generálny riaditeľ Stáleho sekretariátu.

	Správa informuje o priebežnom plnení opatrení súvisiacich s likvidáciou majetku v správe Stáleho sekretariátu v zmysle zásad prijatých na zasadnutiach Rady dňa 9. júna 2003 a 2. decembra 2003. Informuje tiež o prijatí právnych a organizačných opatrení na ukončenie prác s tým spojených. 
	
	Rada ukončí svoju činnosť dňa 30. 4. 2004 a Stály sekretariát zanikne likvidáciou. 

	Navrhované rozhodnutie bolo prijaté bez pripomienok.

8.  Návrh na odvolanie generálneho riaditeľa a námestníka generálneho riaditeľa Stáleho sekretariátu Rady colnej únie

	Návrh predniesol a zdôvodnil predseda Rady.

	Podľa článku 3 Štatútu Stáleho sekretariátu Rady colnej únie a v nadväznosti na Zmluvu medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie podpísanej v Prahe dňa 29. októbra 1992,  Rada odvoláva Prof. Ing. Jaromíra  Císařa, CSc.  z funkcie generálneho riaditeľa Stáleho sekretariátu Rady colnej únie a Ing. Jozefa Rajtara               z funkcie  námestníka  generálneho  riaditeľa Stáleho sekretariátu Rady colnej únie s účinnosťou k 30. aprílu 2004. Súčasne uložila predsedovi Rady písomne oznámiť toto rozhodnutie odvolaným štatutárnym zástupcom Stáleho sekretariátu Rady colnej únie.

	Rada vyjadrila súhlas s návrhom na odvolanie generálneho riaditeľa a námestníka generálneho riaditeľa.
	Rada vyslovila poďakovanie generálnemu riaditeľovi, námestníkovi generálneho riaditeľa a všetkým súčasným a bývalým zamestnancom Stáleho sekretariátu za prácu, ktorú vykonali pre rozvoj vzájomných ekonomických vzťahov medzi Slovenskou republikou a Českou republikou.  

                                                                                                Pavol Rusko
                                                                                     predseda Rady colnej únie
                                                                                                        v.r.

STÁLY SEKRETARIÁT RADY COLNEJ ÚNIE
                                                                                                 
 Príloha 

P r o g r a m
24. zasadnutia Rady colnej únie Slovenskej republiky a Českej republiky
(16. apríl 2004, Praha – Koloděje)

1. Otvorenie rokovania – predseda Rady colnej únie a podpredseda vlády a minister hospodárstva SR;
 
2.  Kontrola plnenia úloh z rozhodnutí Rady colnej únie Slovenskej republiky a Českej republiky – generálny riaditeľ Stáleho sekretariátu  Rady colnej únie;

3.  Návrh výročnej správy o plnení Zmluvy medzi Slovenskou republikou a Českou republikou o vytvorení colnej únie za rok 2003 – generálny riaditeľ Stáleho sekretariátu Rady colnej únie;

4.   Ústna informácia o politickom memorande o vzájomnej spolupráci Slovenskej republiky a Českej republiky po prijatí do EÚ – minister zahraničných vecí SR a podpredseda vlády a minister zahraničných vecí ČR;

5. Správa o vykonávaní Zmluvy medzi Slovenskou republikou a Českou republikou o vytvorení colnej únie za roky 2002 a 2003, vypracovaná pre Svetovú obchodnú organizáciu – predseda Rady colnej únie a podpredseda vlády a minister hospodárstva SR a minister priemyslu a obchodu ČR;

6.  Správa o výsledkoch čerpania rozpočtu Stáleho sekretariátu Rady colnej únie za rok 2003 – generálny riaditeľ Stáleho sekretariátu Rady colnej únie;

7. Správa o opatreniach spojených s ukončením činnosti Stáleho sekretariátu Rady colnej únie – generálny riaditeľ Stáleho sekretariátu Rady colnej únie;

8.  Návrh na odvolanie generálneho riaditeľa a námestníka generálneho riaditeľa Stáleho sekretariátu Rady colnej únie z funkcií – predseda Rady colnej únie a podpredseda vlády a minister hospodárstva SR.